Esimest korda jäi mu pilk sellele vanale tolmusele kaustikule kolm aastat tagasi. 

Tuhnides taas oma vaarisa raamatukogus, mis meie suguvõsas põlvest-põlve edasi pärandati, otsisin parasjagu raamatut Vana-Kreeka herbidest, kui mulle sõna otseses mõttes kukkus sülle vana, luitunud ning räsitud kaustik. Huvitaval kombel polnud ma seda kümne aasta jooksul, mil ma raamatukogu omanik olin, kordagi märganud. Põledes huvist lükkasin lähima laua raamatutest puhtaks, võtsin istet ja avasin kaustiku esimeselt leheküljelt...

I peatükk, Avastus

XXV aprill

Ma ei saa aru, mis on sellel märkmikul viga? Ma poleks pidanud seda mustlaseite üldse kuulama! Nüüd määris ta mulle pähe kaustiku, mida ei ole võimalik avada! Pealegi küsis ta selle eest raha, millega ma oleksin kolm nädalat suurepäraselt ära elanud. Igatahes on see nii... eriline, et ma pole sellelt terve õhtu jooksul silmi saanud.  Just nagu oleks sellega seotud mingi maagia...

XXVIII aprill

Kell on peaaegu kümme õhtul ja olen taas oma vaatluspostil Rarewood’i metsa ääres. On parajalt külm, et tõmmata end vatitekki kerra, juua kuuma teed ja kirjutada märkmeid. Seda viimast vast eelkõige enese lõbustamiseks, sest ma pole terve õhtu jooksul kohanud ühtegi elusolendit. Arvatavasti on selles süüdi ebatavaline külm...

Igatahes on taas märkmik see, mis takistab mind vabalt kirjutamast, kuna pean iga lause järel viimast vaatama.  Olen seda juba lugematuil kordadel avada püüdnud, kuid tulutult...

Ma ei oska öelda, mis on kell, sest mu ajataju on täiesti kadunud! Ma olen... olen lummatud! Käsi väriseb ja on raske kirjutada. Igatahes, kell oli umbes üksteist kui järsku lõi üle metsa soojalaine. Seda ei saagi soojalaineks pidada, see oli lummusliku, haarava aroomiga. Mu keha läbis hurmav soojus. Kõik ümberringi muutus säravvalgeks! Ja siis... siis käis üks väike, vaevukuuldav klõps ja kõik oli kadunud. Leidsin end taas pimeda metsa äärest vatitekis külmetamas. Toibusin veidi ning vaatasin siis vastu tahtmist märkmikku, nagu oleks miski... ei, nagu oleks keegi mind sundinud. Ja oma suureks üllatuseks leidsin märkmiku enda kõrvalt avatuna... Surudes endas alla iha seda kausta kohe lehitseda, vaatasin  kaugusesse, kus teadsin Redvil’i külakese olevat. Harvad tulukesed veel paistsid, kuid enamus akendest olid juba pimedad. Sellest tegin järelduse, et see nõiduslik soojus piirdus vaid metsaga, kuigi ei suutnud seda alguses ka ise uskuda. Olen alati arvanud, et kõike saab ratsionaalselt seletada ja ma ei kavatsenud ka siin erandit teha.

Kui andsin lõpuks järele närivale soovile märkmikku silmitseda, leidsin viimase juba enda jalgade eest. Kaheldes võtsin selle oma värisevate käte vahele ja lasin siidpehmetel lehtedel sõrmede vahelt läbi libiseda. Oma suureks üllatuseks leidsin eest vaid lumivalged tühjad lehed. Ükskõik millist lehekülge ma vaatasin, mitte kusagilt ei paistnud mulle isegi mitte paari tindiplekki! Kuna mul nagunii midagi teha ei olnud, hakkasin puhtast uudishimust kaustiku lehti ükshaaval silmitsema. Olen kindel, et iga märkmikuga ma nii ei oleks toiminud, aga piltlikult öeldes oleks nagu sellel lasuv loits mind sundinud. Huvitaval kombel olid leheküljenumbrid ainsad, mis sinna märgitud olid, kuid ka need ei olnud tindiga kirjutatud – need oli lehe sisse pressitud, nagu mingi terava asjaga kraabitud... Kui ma aga jõudsin kolmeteistkümnenda lehekülje juurde, plahvatas üle metsa taas mulle juba tuttav niinimetatud soojalaine. Proovisin oma silmad võimalikult pärani hoida, et kasvõi mingeid ähmaseid kujutisi näha, kuid mitmeks minutiks ei ilmunud minu vaatevälja midagi – vaid tühi, silmipimestav valgus. Kuid siis pidin ma vägisi oma silmad sulgema, kuna nende avatult hoidmine muutus juba kurnavaks. Veidi end kogunud, tegin oma silmad uuesti lahti ja kurvastusega pidin tunnistama, et olin taas oma vahiposti otsas Rarewood’i metsa ääres. Kuid, nagu ma enda suureks üllatuseks märkasin, ei olnud taamal enam paistmas Redvil. Tegelikult ei paistnud sealt mingit küla... Vaid suur ja lai tühjus.

Veidi hirmunud kõigest, mis oli toimunud, ronisin ma nagu kästult oma vahiposti otsast alla ja hakkasin horisonti teravamalt silmitsema. Minuti või paari pärast vihises minust mööda mingi väike helendav pallike. Automaatselt ümber pöörates nägin juba kümneid temasuguseid. Ainult et... nood ei olnudki pallikesed, olid nagu pigem... Ei, oli mu esimene reaktsioon, see ei saa nii olla. See ei ole võimalik. Ma olin neist lugenud, nad olid vaid paljas müüt! Lihtsalt ei saa olla, et ka päriselt on olemas lendhaldjad!  

XXIX aprill

Tõusin täna hommikul oma soojas voodis. Kõik oli meeliülendavalt idülliline. Oli vaid üks segav, närvesööv tunne. Laskmata end sellest häirida tõusin, riietusin ning sammusin kööki, et endale midagi hamba alla vaadata. Tundsin end täiesti kurnatuna. 

Päev möödus kiirgava päikese saatel, erinemata palju oma eelkäijatest. Ainus, mis kriipima jäi, oli see mõttelage tunne, et midagi ei ole päris nii, nagu peaks.

Õhtu lähenedes tundsin tungivat soovi jälle vaatlema minna. Mida, keda või miks, polnud mulle endalegi selge, sest sellisel aastaajal oli vaadeldavaid metsloomi  minu kodukandis minimaalselt liikumas. Andnud järele pressivale ihale, haarasin vatiteki, termostopsi ning mõlemad kaustikud, suundusin metsa äärde ja, otsides mugavaimat kohta, võtsin tuttava positsiooni taas sisse. 

Ma ei oska täpselt kirjeldada, mis juhtus. Niigi pean meeletult pingutama, et mitte midagi vahele jätta. 

Kõik algas mulle tuttaval moel – ei midagi uut. Ei midagi, mis hoidnuks meeled teravad. Kuni hetkeni, mil mind tabas üleolev rõõm ning ma taipasin, et olen sattunud tuttavasse „lainesse”. Teadlikult silmi suletuna hoides ootasin vaikselt selle imelisuse lõppu, mis saabus taas kerge klõpsatusega. Avanud silmad pöörasin esimese asjana nad suunda, kus oleks pidanud olema Redvil. Aga mida ei ole, seda ei ole. Samas ei saa öelda, et see mind ülemäära masendanud või hirmutanud oleks. Vastupidi – ootasin edasist lapsiku põnevusega. Ning taas tuhises minust mööda kümmekond varemnähtud pallikest. Tunde ajel end pöörates nägin neid seal liialdades saja ringis. Kohkumata uurisin mina neid ning nii naljakas kui see ka ei tundu, lasin neil ennast uurida, sest pealtnäha kohtasid nad minusugust esimest korda. 

Lendhaldjad olid väikesed, kõige enam kümme sentimeetrit pikad, lummava välimusega ning meeldivate tiibadega kergelt helendavad naissoo esindajad. Mina aga, kes ma olin riietatud kättejuhtuvatesse kaltsudesse, pannud pähe mittemidagiütleva kaabu ning unustanud hommikul juuksetuuste kammida ja habet ajada, imestasin, et ma neis imelistes olendites tülgastust esile ei kutsunud.

Siiski ei lasknud nad mul kaua seda vaatepilti nautida, vaid, sikutades varrukatest ning jopehõlmadest, tõmbasid mind edasi liikuma. 

Raske on öelda, kaua ma niiviisi ebamugavalt varrukatest tõmmatuna ning seljast lükatuna neil järel lonkisin. Kindel on aga see, et kohale jõudes pidin ma pettuma. Ma ei tea, mida ma oodanud olin, aga hetkeks olin kindel, et see, mis mu silmadele paistis, see küll ei olnud. Siin vaatas mulle vastu paks varjuline metsaäär. See oli käest lastud, hoolitsemata ning hukka kasvanud. Minu hekid nägid ka paremad välja. Järsku aga, ilma igasuguse hoiatuseta, hakkas maapind meeletu korina saatel kahestuma. Vaatasin kiiruga enda ümber lendlevaid haldjaid, kuid nägemata neis väikestki tujumuutust, üritasin ka ise rahulikuna püsida. Lõhenenud maakoor paljastas mu silmadele midagi hoopis uut. Tean, et olin oodanud kõike muud, aga mitte kinnikasvanud metsa. Nüüd aga mõistsin, et päris kõike muud siiski mitte. Vaatepilt, mis meie silmadele nüüd avanes, oli maagiline. See tõusis maas olevast lõhest. Kerkis. Ja kerkis. Ja kerkis. Alul ei paistnud see midagi muud olevat, kui lummavalt sädelev kera, milles keerlesid erinevad värvilised veed. Siis aga, olles tõusnud mõnekümne jala kõrgusele maapinnast, mis nüüd juba taas kokku rulluma hakkas, ajas see pisike kera endast eemale igasugused värvilised ja värvitud kiired, mida vaadata oli lausa valus. Seepärast peangi siinkohal kurvastusega märkima, et edasise lühikese aja jooksul toimunu oli minu jaoks teadmata. Avanud taas oma valgusest hellad silmad, vajasin veidi aega, et uue pimedusega kohaneda. Kui hakkasin piirjooni eristama, vajus mu suu lahti. Seda vist märgates hakkasid kõik lendhaldjad kelmikalt kihistama ning üks häbematu ronis mulle peadpidi suhu! Sulgedes kiiruga oma häirivalt ammuli suu, imestasin mõttes edasi. See, mis mu silmadele nüüd paistis, oli midagi erakordselt võluvat. Sädelev palee, neljateistkümne hiiglasliku sambaga paraadukse ees, helevalgete peegeldavate akende ning sätendavate terrasside ja rõdudega, ümbritsetuna kolme gigantse ümara vahitorni poolt. 

Fassaadukse kõrval seisid kaks tõsise välimusega täismundris valvurit. Sammudes neile lähemale tundus mulle, et äratasin neis kergelt haiglast huvi. Vaadati mind sellise viltuse pilguga. Uste avanedes hoidsin pingsalt meeles oma suu suletuna hoida, kuid unustasin selle pea kohe, kui kavatsesin lendhaldjate kannul sisse astuda. See tegevus aga katkestati poole sammu pealt, kuna haiglased valvurid otsustasid oma odalaadsed pulgad mulle risti teele ette panna, jättes mu nina valusalt nende vahele.  Seepeale aga lendles üks haldjatest tagasi, haaras hirmutava ägedusega valvuritel kõrvust, kõõksus raevust ning sikutas nad enda järel minema.

Astusin veidi ebalevalt edasi kartes vist, et kusagilt veel paar sõdalast välja hüppavad ning mu taas toigaste vahele jätavad. Turvaliselt fuajeesse jõudnud, alustasin taas imestamisega.

Järgnev on läbinisti kirjeldav tekst, põhinedes minu enda kindla, küll aga mitte enam nii ratsionaalse vaatevälja alustaladel.

See kõik oli lihtsalt imeline. Mitte kunagi varem pole ma millelegi sellisele oma pilku heitnud – suur ümar saal, mille keskel ilutses sädelev haldjapaari kujutav purskkaev. Purskkaevu tagant paistis hiiglaslik trepp, esmapilgul mõlemalt poolt hõbedast käsipuudega piiritletud. Trepi lõpus paistis sarnane uks, millest just läbi olin tulnud, ehkki vast veidi väiksem. 

Seintel olid maast laeni veinipunased kardinad. Sellest järeldasin, et saalil on ka aknad, mida esmapilgul isegi väljast näha ei olnud. 

Pea kohal püüdis pilku meeletult suur lühter, mis andis valgust ehtsate küünaldega ning paistis lakke kinnitatud olevat kastemärja ämblikuvõrguga. See loomulikult ei olnud siiski võimalik. 

Jalge all olid säravad mustrilised plaadid ning neid kord süvenenult vaatama jäänud, oli raske oma pilku taas mujale koondada. Mulgi õnnestus see läbi suure vaeva. Õigemini ehmatuse. Nimelt avanesid meie ees olevad ääretud palkuksed kõrvulukustava mürina saatel. Täiesti lahti, lasid nad pilgul puhata müstiliselt kaunil vaatepildil. Sest nüüd marssis ruumi kümmekond kuldrüüdesse riietatud tõsise moega meesterahvast, kandes endi õlul pärlikarbi taolist istet, millel lamaskles pilkupüüdva iluga naisterahvas.

Tal olid heledad juuksed, mis ulatusid üle kõhu ning lehvisid üle karbi ääre, seljas kandis ta lumivalget läikivat kehakatet, mida esmapilgul oli raske pidada riietuseks. Siinkohal aga tundsin mina jälle häbi enda hoolitsemata välimuse pärast. Seda vist tähele panemata jäid mehed seisma, langetasid pärlikarbi ning iludus astus maha. Tema paljaste jalgade kokkupuutest põrandaga võis kuulda muusikat, juuste sünkroonsest sahisemisest kehaga haldjate laulu ning ainsas naeratuses, mis ta mulle saatis, võisin näha imepärast päikesetõusu. Mitte kunagi varem pole inimrass midagi nii ilusat näinud, kui oli see, millel mina oma pilku puhkasin. 

Ta sammus mu juurde, haaras mul hellalt õlgade ümbert ning vaatas mulle otsa. Hetkel, mil tema pikad heledad sõrmed minuni küündisid, tundsin kõhedat külma endasse voogavat. 

Veidi hiljem aga asendus idüllirohke moment surmahirmuga.

II peatükk, Hirm

Ma jooksin. Jooksin seni, kuni tundsin, et ninasõõrmed hakkasid nii meeletult tulitama, et juba üsna varsti pidi sealt verd immitsema hakkama. Jooksin veel kaua peale seda, kui tundsin, et mu kopsud on täiesti ära kurnatud. Jooksin, et pääseda. Ümberringi valitses pilkane pimedus, laskmata mul näha palju kaugemale, kui neli jalga. 

Ainus, mis eredalt meeles püsis, oli see iludus, hetk enne seda, kui ta mind ääretult kohutas. Pilk, mis ta mulle saatis, seisab siiani eredalt mu enda silme ees. Kõrvus huugab seesama verdtarretav karjatus: „Päästa, kirjutaja! Päästa, või enam iial ei lasta sind Markhrothi! Iial ei lasta sul rahus elada! Päästa, või sa ei saagi elada. Päästa, kirjutaja...”

Ja mõelda, et kõik algas niivõrd meeldivalt. Ta tuli, naeratas, sosistas midagi, millest ma aru ei saanud. Ta välimus oli hingemattev. Ning siis astus ta hirmunult sammu tagasi, viskas mulle veidi kõõriti pilgu ning meeldivast olendist sai midagi äärmiselt ebameeldivat, kui ta tõusis plaaditud põrandast ligi jala kõrgusele ning, sinna hõljuma jäädes, oma hirmutava sõnumi kõhedalt kähiseva häälega mu enda emakeeles kuuldavale tõi.

Ja ma jooksin. Hetkeni, mil mu väsinud jalad takerdusid millessegi paksu ning ma näoli maha kukkusin, lüües pea eeldatavalt vastu kivi, millest ma täielikult teadmatusse vajusin.

XXX aprill

Täna hommikul tõusin oma tuttavas soojas voodis. Hüppasin kiiresti püsti, ruttasin aknani ning tõmbasin kardina eest. Pilt, mis minuni jõudis, oli meeldivalt tuttav. Rahustav külaelu, mis algas alati selsamal varajasel kellaajal ning lõppes viimaste päikesekiirte kadumisega. 

Huugav peavalu ei lasknud mul kauem seda ilu nautida, vaid kannustas mind lähimasse apteeki, kust mulle kalli hinna eest kibeda maitsega tablette kaasa anti. Imekombel need isegi mõjusid. Keskpäevaks oli mu pea korras ning kõik, mis eelneval õhtul sündinud, varjutult mällu tarretunud. 

Hakkasin lõunat sööma ning kraapisin lagedale kõik oma mütoloogiat ning ajalugu puudutavad raamatud. Igaühe sisu oli nii paeluv (ja nii erinev), et vaid väike osa toidust jõudis sinna, kuhu pidi. Söömise lõpetanud, hakkasin läbisirvitud raamatuid tagasi riiulile asetama, kui mu pilk peatus koridori nurgas segamini hunnikus olevale vatitekile ning märkmikele ja termosele selle peal. See oli täpselt see koht, kust ma nad eile vaatlema minnes kaasa olin haaranud ning kui mu selge pea ning mälu mind ei petnud, siis polnud ma tagasi rutates oma vahiposti juurest läbi käinud, et neid kaenlas koju vedada. Ja isegi kui ma oleksin sel ajal teadnud või endale teadvustanud, kus mu vahipost asub, siis asja kaine mõistusega võttes poleks ma leidnud aega, et oma esemeid ära tuua. Millegipärast aga seisid nad ikka mu ees, niisama tõelised kui mina sealsamas kõrval. 

Peale lõunat otsustasin minna kohaliku kurja kuulsusega nõiamoori juurde lootes, et tema saab mulle väärtuslikku informatsiooni poetada.

Jalutasin maha hulga maad, leidmata tema uberikku. Siis järsku, olles kindel, et käin sestsamast kohast mööda juba kolmandat korda, avastasin end musta ja räpase kahekordse maja eest, millel ilutses ämblikuvõrkude ning tolmuga kaetud silt „Haggetite dünastia”. Võluv...

Avasin ennastunustavalt ukse ning järsku meenus mulle ema kunagine õpetus, et igaühele kehtivad samad viisakusereeglid. Niisiis astusin sammu tagasi, tõmbasin ukse koomale ning koputasin kõigest jõust vastu uksepiita. Kõigest jõust oli vist veidi liiga kõvasti – maja seinad värisesid ähvardavalt. Aga see mõjus. Trepist lonkis alla vana, küürakas ja lubage öelda, et ka inetu naisterahvas. Ta süütas möödaminnes viis laternat, mis lasid mu pilgul üle käia keskmise suurusega ruumist, mis oli täidetud raamaturiiulite, suitsevate katelde, irvitavate kolpade, marineeritud molluskite ning lämmatava haisuga. Kamina ees olesklesid süsimust kass ning sõrmejämedune madu üksteise ümber keerdunult. 

Astusin kutse peale ebalevalt sisse ning ootasin edasisi instruktsioone. Tema palvele vastasin viisakalt istet võttes. 

Kui ma olin äärepealt hakanud vastama küsimusele, mis mind temani tõi, käskis ta mul vait olla ning tõi hõlma alt lagedale klaaskuuli, mille kohal ta oma pika kõhna käega ringe hakkas moodustama.  Ja see, mis ta järgmiseks kuuldavale tõi, ei lähe mul vist küll eal meelest.

„Sa tulid siia, sest sul on ääretu probleem. Probleem, mis nõudis abi just minult. Probleem... põiega?”

Lükkasin selle väite kiiresti tagasi. Selle peale hakkas vanamoor kurjakuulutavalt sisisema ja turtsuma. End veidi kogunud lausus ta meelalt, et eks see olegi juba üks vana kuul ka. 

Edasi suhtlesime me juba täiesti vabalt ning julgesin temalt küsida kõiki haldjamaailma puudutavaid küsimusi, mis mind hommikust saati vaevanud olid.

Kui kell oli jõudnud mõeldamatult suuri numbreid näitama hakata, pidin tunnistama, et kõik minu küsimused on leidnud vastuse ning et mul on juba viimane aeg lahkuma hakata. Selle peale kukkus eit mossitama ning ütles, et pole ammu enam korraliku inimesega rääkida saanud ja nüüd läheb see viimane ka minema. Edasi pobises ta midagi sellest, kuidas oleks pidanud ikkagi Tšehhist endale mõne kohaliku koju kaasa tooma, puuri pistma ning sellega siis juttu ajama, aga olevat teised nii kallid olnud, et temasugune eal seda summat kokku ei suutvat kraapida. Aga kindlasti kuulsin ma valesti.  

Viisakalt hüvasti jätnud ning teda mitmeid kordi ette ja taha tänanud, seadsin sammud kodu poole. Nüüd hakkas eilne hoop pähe taas ebameeldivalt tunda andma. Lisasin sammu ning koju jõudnud, keerasin ukse instinktiivselt enda järel lukku. Haarasin paar hommikul ostetud tabletti ja loputasin need veega alla. Siis istusin voodi servale ning mõtlesin järele kõige üle, mida täna kuulnud olin.

Markhroth oli kunagi iidsel ajal küla, mis olevat elanud oma rahulikku elu teisel pool metsa. Siis aga tulnud kuninga armee ning terve küla ühe isiku riigireetmise eest maha lammutanud ning põlema pannud. Sellest ajast ei olevat keegi midagi Markhrothi elanikest kuulnud. 

Haldjate koha pealt oskas nõid mulle vaid näkku naerda ning lausuda, et eks need ühed tüütud pahalased olid. 

„Tänu taevale, et nad välja on surnud,” ütles ta. Otsustasin, et kui tahan veel mingit informatsiooni koguda, siis ei hakka talle mainima pisiasja, et neid „pahalasi” kohanud olen. Ja üsna hiljuti...

Küll aga küsisin selle sõnumi kohta, mis üks haldjatest mulle saatis. Katteks valetasin, et lugesin sellest ühe tuttava raamatukogus. Siis muutus moor tõsiseks. Ta vaatas mulle oma kiiskavate kollaste silmadega teravalt otsa ning tahtis teada, kus too raamatukogu asub. 

„Välismaal,” valetasin peale hetkelist ebalemist.

Sellega paistis eit leppivat ning hakkas mulle rääkima, kuidas jutud käivad, et kunagi ammu olevat draakonid oma valitsejaga haldjate maale kolinud ning viimaseid seal hävitama hakanud, et kogu võimu endale saada. Haldjad olevat aga alati väga kindlameelsed olnud ning sellist sigadust nad endaga teha ei lasknud. Niisiis puhkes haldjariigi ning lohede-draakonite vahel sõda, mis kestis senikaua, kuni... No ta täpselt ei teadnudki, kui kaua just. 

Märkmiku kohta aga, mis mul viimasel hetkel meelde tuli, ei osanud ta midagi öelda. Ega ka „soojalaine” kohta, millest ma väidetavalt samuti oma tuttava raamatukogus olin lugenud.

Niisiis tulin ma koju tagasi peaaegu sama targana, kui ma siit lahkunud olin. Veel hullem, mind jäi kimbutama tolle haldja hüüatus, et kui ma ei päästa, siis ei saa ma ka Markhrothi tagasi. Markhroth oli ju maha lammutatud ning ära põletatud! Ning ühe linna pärast, mida juttude järgi enam ei olegi, ei taha mina oma elu ohverdada.

III peatükk, Uus algus

II mai

Tänane hommikupoolik möödus pidevas ärevuses. Vahetpidamata tundsin sundivat kripeldust, et peaks uuesti vahipostile minema. Miks, see oli mulle juba selge, kuid küsimus „kas”, oli vastuseta. Teadsin, et asi on haldjates, et nad sunnivad mind tagant, kiirustavad mind, vahest lausa ootavad. Aga äsjane õud oli minekuks veel liialt elavalt meeles.  

Lõuna ajal jõudsin järeldusele, et üksi kodus istudes ei saavuta ma midagi – nii mu kartused ei kao. Seepärast otsustasin sammud turu poole seada. Sealt võisin kindla peale leida piisavalt tegevust ning jutuainet, et kõik muremõtted peast pühkida. Ja nii läkski. Kuni hetkeni, mil kohalik kirikurott oma nägu näitas. Tema oli ka arvatavasti põhjus, miks mu tähelepanu pöördus kalaletile, kust järsku suurt kisa kostma hakkas. Jakob, nii on meie vallavaese nimi, kavatses nimelt paar suitsukala hõlma alla pista, kuid õnneks või õnnetuseks sattus seda vargust pealt nägema kalamüüja ise. Seetõttu tõstis ta muidugi meeletult kisa, mille peale Jakob, vaene mees, nii ära ehmus, et suure hooga põgenedes terve kalaleti ümber tõmbas. Jooksin kohale ning, üritades end kalakaupleja sõimust välja lülitada, hakkasin kiiruga ahvenaid kokku korjama. Hetkel, mil haarasin kätte väikseima kala, mida püüda tohib, tundsin peopesas tulikuuma valu. Esimeseks liigutuseks, mille tunde ajel korda saatsin, oli oma käe välkkiire eemale tõmbamine, kuid juba hetk hiljem tundsin vajadust seda olukorda uuesti läbi elada. Seepärast haarasingi kala kätte, mis hakkas taas kergelt tulitades tuikama, ning otsustasin ta ära osta.

Saagi kätte saanud, suundusin pika sammuga tagasi kodu poole, uurides ahvenat iga nurga alt, leidmata sellegipoolest midagi, mis oleks võinud selle imeliku tunde tekitajaks olla. Kohe, kui olin uksest sisse astunud, viskasin kala lauale ning hakkasin seda lõhki lõikama. Mitte midagi. Kärpisin seda igast küljest, rebisin uimi, lõhkusin saba. Viimaks katkes mu kannatus ning ma viskasin suure vihaga selle looma aknast välja tänavale. Kuulnud, mis hääl kostus hetkel, mil ahvenajäänus teesillutist puudutas, tegi mu süda ääretu hüppe. Kõlksatuse peale jooksin ruttu uksest välja ning haarasin kala kätte. Koheselt puudutasid mu sõrmed midagi külma ja kõva. Möödaminejad pidasid mind kindlasti imelikuks,  vaadates, kuidas ma niiviisi sõrmipidi kalaraipes sorkisin. Kuid see tasus end ära. Mille nimel küll, ei suuda ma siiani välja mõelda.

Nimelt leidsin sealt hõbedase tillukese medaljoni, mille keskel ilutses lihvitud värviline kivi. Avanud ehte oma värisevate näppude vahel, leidsin sealt eest noore naise kulunud mustvalge foto. Ta nägi kohutav välja. Või teisalt jälle... kohutavalt ilus. 

Tema tumedad juuksed olid põimitud erilisesse soengusse, mis muutis ta näo ebamaiselt piklikuks ning kõhetuks. Tema suured silmad, mis paistsid olevat vett täis valgunud, olid ääretult ilmekad ning tekitasid minus miskipärast kaastunnet. Küll aga rikkusid silmade ilu ära tumedad sõõrid nende ümber. Tema nina oli meeldivalt väike, kuid esmapilgul mõnest õnnetust õnnetusest veidi kõverdunud. Kitsad huuled aga moodustasid võika irve. Ta nahk paistis tumedate juuste kõrval niisama hele kui koolnul. 

Uurisin seda tüdrukut pildil vist minuteid, sest üks muretsev jalutaja asetas oma käe mulle õlale ning küsis, kas kõik on ikka korras. Vastasin naeratades, et kõik on kõige paremas korras ning, haaranud kätte oma kalasoolikad, sammusin kiiruga tuppa.

Sees pesin medaljoni puhtaks, istusin laua taha, asetasin ehte enda ette ning hakkasin seda uuesti uurima. Eseme pealmisele pinnale olid põimunult graveeritud inimkäsi ning mingi imelik piklik kujund, nagu kellegi saba. Neid ümbritsesid leegid, mis tundusid pika vaatlemise peale tõesti liikuma hakkavat, kuid see oli loomulikult optiline pete, mille põhjustasid väsinud silmad. Medaljoni põhjale olid märgitud vaid kaks tähte – „C.S”.  Eeldasin, et need on neiu initsiaalid. C? Catherine, Candy... S? Perekonnanimesid võis olla igasuguseid. Niiviisi huupi pakkudes ei jõua ma kuhugi, see oli üks, mis kindel. Avasin medaljoni uuesti ning suure ehmatuse saatel hakkasid mu kõrvus kajama haldjakaunitari sõnad. „Päästa...”. Ikka uuesti ja uuesti. 

„No mida ma päästan? Kuidas ma päästan?!” hüüdsin suures segaduses lae poole. Sel hetkel astus uksest sisse mu ema ning kõik oli kui käega pühitud.

Miks ta siia tuli, ma ei tea. Ütles, et tahtis mind lihtsalt üle pika aja taas näha. Mõtleks jah, käiski teine mul viimati nii ammu külas – tervelt kolm nädalat tagasi! 

Esimese asjana taipas ta küsida, mida ma päästan? Nii tema moodi. Mitte „Kuidas sul läheb, kallis poeg?” või „Kas elad hästi, pojakene?”, vaid „Mida sa päästad?”

Noh jah, vahest olin tõesti ta vastu liialt tõre, kui vastasin, et see pole tegelikult tema asi, kuid ma olin veel oma mõtetes niivõrd kinni, et raske oli hoobilt teisele liinile üle minna. Selle peale aga ütles ema häälega, nagu poleks midagi juhtunudki, et mul ei ole midagi süüa ning et ta läheb turule ja teeb mulle pärast sellise eine, et see mul kolm päeva meelest ei lähe. Olevat ikka nii hea retsepti saanud. Naised...

Jäänud taas üksi, avasin medaljoni, vaatasin seda igast küljest, raputasin seda, isegi rääkisin sellega, kuid tulutult – mitte mingit sõnumit ma sealt enam ei saanud. Seepärast viskasin selle sahtlinurka ning sinna ma ta unustasingi.

Nüüd, kus ema läinud on, võin taas vabamalt hingama hakata ning oma muresid kasvõi kõval häälel seintega jagada. Nende kahe päeva jooksul, mil ta siin oli, läks kõik libedalt. Muresid kimbutamas ei olnud, ei mingeid meeldetuletusi, ei mingit vaeva. Isegi süüa ei pidanud ma ise tegema – kõik oli ema valmistanud. 

Nüüd aga, kus ma olen üksinda, on raske uuesti iseseisva eluga kohaneda. Ärkasin hilja, hommikust sõin alles siis, kui kõht seda häälekalt nõudma hakkas, siiani ei ole välja läinud, sest ma lihtsalt ei näe vajadust. Ega leia endas ka jaksu. Samas peaksin kahepäevase toaspassimise lõpetama just ühe õhtuse jalutuskäiguga. Mõeldud, tehtud. 

Jalutasin lihtsalt linna vahel, suundusin aasa poole, kõndisin edasi. Kuni leidsin end vahiposti eest. Miks nii, miks mina? Keerasin end kanna pealt ringi ning hakkasin tagasi kodu poole jooksma. Juba paarisaja meetri järel tundsin rinnus valu ning mu hingamine kiirenes. Pidin seisma jääma ning puhkama. 

„Ema rasvased toidud...” oli mu esimene mõte. Kuid siis hakkasid tuttavad fraasid mu peas iseenesest kisendama. Jälle pean päästma. Ei tohi tagasi minna. Pean päästma. Üritasin neist lihtsalt mitte välja teha ning hakkasin edasi kõndima, kuid umbes kolmanda sammu peal tundsin rammestust ega suutnud enam astuda. Selle asemel aga keerasin nagu käsu peale pead ning vaatasin selja taha. Ainus, mida nägin, oli hele valgus, millega koos tuli läbistav soojus. Järgmisel hetkel leidsin end tuttava palee eest, mis tundus nüüd hulga inetum, kui viimane kord, mil siin viibisin.

 Jõudmata end korralikult koguda, tulid mu juurde kaks valvurit, vist mitte needsamad, kes mul peaaegu ninaluu lõhkusid, ning viisid mu vägisi endi vahel läbi hiiglaslike palkuste, kus meid ootas tuttav fuajee. Seekord ei jäetud mind siia lihtsalt imestama, vaid viidi läbi teiste palkuste, kust eelmine kord olid tulnud kümme kuldrüüdes meest ning hirmutav haldjakaunitar. Ja see, mis mulle nüüd vastu vaatas, oli midagi uut. Ja siis see, kes mulle nüüd vastu vaatas...

Saal ise oli lummav. Sisustuselt võis sarnaseid jooni leida eelmise ruumiga, millest just läbi olin tulnud. Laes ilutses järjekordne lühter, mis tundus kinnitatud olevat jällegi ämblikuvõrkudega, mida katsid kastepiisad. Keset ruumi pritsis sädelevat vett veel üks purskkaev. See siin kujutas aga mänglevat kitsetalle koos haldjatüdrukuga. Jällegi katsid aknaid maast laeni ulatuvad kardinad, seekord aga tumesinised. Siingi särasid seinad hõbedaselt. Kuid see saal ei olnud mitte ümar, vaid omas nelja nurka ning nelja seina. 

Otse minu vastas ulatus lai söögilaud, mille taga istusid esmapilgul umbes viisteist inimest, peaaegu ühest seinast teise. Nüüd, kus valvurid mu enda tugevast haardest vabastanud olid, leidsin veidi aega, et inimesi laua taga uurida. Enamus neist olid heledapäised ning pikkade juustega, ka mehed. Samuti kandis enamus mulle juba tuttavaid kuldrüüsid. Siis aga libises mu pilk laua keskel istuvale tüsedale mehele ning tütarlapsele tema vasakul käel. Mees kandis seljas valgeid riideid, mida kattis üks pikk sinine... parema sõna puudumisel pean ütlema keep. Peas kandis ta uhket kullakarva krooni. Eeldasin sellest, et vahest on ta haldjamaailma kuningas? Tüdruk aga oli mulle juba tuttav. Seekord oli ta kehakateteks valinud siit-sealt narmendava valge pluusi ning ääretult pika maas lohiseva seeliku. Juuksed olid seatud kõrgesse keerulisesse soengusse, pealaele oli asetatud hõbedane tiaara. Jõudmata oma uurimist lõpetada, hakkas tüse mees rääkima. Ta tutvustas end Haldjariigi kuningana ning tema vasakul käel olevat naisterahvast oma tütre Genevievena. Siinkohal saatis viimane minu poole meela naeratuse, millele ma vastu enda tahtmist samaga vastama olin sunnitud. Nüüd aga rääkis Tema Majesteet, et peab vabandama selle pärast, kuidas ma viimane kord siit lahkuma olin sunnitud. Genevieve olevat minus tundnud erilist jõudu, mis teda hirmutas ning mis pani ta arvama, et olen Haldjariigi päästja. Edasi kutsus kuningas mu lauda ning hakkas minu käest igasuguseid erinevaid küsimusi küsima. Enamus neist puudutasid mind ennast. Püüdsin vastata nii hästi, kui suutsin, kuid tihtipeale jäi mulje, et kõrgus ei jäänud mu vastustega sellegipoolest rahule. Siis aga, kui tal tundusid küsimused otsas olevat, võtsin südame rindu ning alustasin ise ülekuulamisega. Esimeseks tahtsin teada selle kohta, mida mul päästa vaja on – Markhrothi. Kuningas seletas pikalt ja laialt üle sellesama jutu, mida ma nõia käest kuulnud olin. Niipalju sain aga uut teada, et linn ei ole tegelikult jäljetult kadunud. Noh, inimmaailma jaoks vahest tõesti. Kuid niipea, kui inimesed olid Markhrothi varemeist lahkunud, asusid sinna elama haldjad. Kui neile aga hakkas tunduma, et niiviisi avalikult inimeste maailmas elada ei ole ohutu, tõid nad linna ära Haldjariiki. Kuna kuningas paistis olevat tema jaoks paeluvale teemale sattunud, ei tahtnud ma teda takistada küsimusega, kuidas saab ühte linna „ära tuua”. Kui vaja, küll ma siis teada saan. Edasi rääkis kuningas Benoicent, kuidas järsku olevat Haldjariiki tunginud lohed ja draakonid oma valitsejaga, õigemini valitsejannaga,  ning hakanud järk-järgult haldjaid nende endi linnadest välja sööma, kui nii võib öelda. Seepärast kogunesid kõik haldjariigi esindajad Markhrothi, kuna siin elas kuningas ning see paik oli turvaline. Nii saidki lohed viimse kui ühe endise haldjalinna endi valdusesse. Kuna linnu või külasid, mida vallutada, haldjail enam ei ole, kardavad viimased, et järgmiseks suunab Draakonlik Neitsi oma pilgu Markhrothi suunas. Seepärast oli neil vaja päästjat. Küsimusele, miks just mind valiti, sain vastuseks uue küsimuse: „Sul on ju märkmik?” Pärisin kohe uuesti, kust nad teavad märkmiku kohta? Mis see siia puutub? Seepeale läks Benoicent näost punaseks ja hakkas ebameeldivalt sülge pritsides turtsuma. Väheke rahunenud, pakkus ta mulle einet ning palus siis paaril kammerteenril mind mu tuppa saata. Ega ma ei julgenud vastu ka vaielda, niisiis olin sunnitud tänase öö kodust eemal veetma, koguni hoopis teises maailmas. 

Ärganud hommikul imekauni linnulaulu peale, tõusin voodiservale istuma ning leidsin enda suureks üllatuseks sellesama kaustiku, kuhu praegu kirjutan, enda kõrvalt öökapilt. Oma mälu järgi ma seda endaga koos jalutuskäigule ei võtnud. Noh, tegelikult olin selliste imelike üllatustega juba harjunud. Haldjad ikkagi...

Tõusin, riietusin ning astusin kindlal sammul uksest välja, jäädes sealsamas uuesti seisma. Mul ei olnud ju õrna aimu ka, kus ma olen või kuhu ma minema pidin. Selsamal silmapilgul aga ilmusid nurga tagant nähtavale mulle juba tuttavad teenrid ning kutsusid mind endiga kaasa. Kõndinud umbkaudu kolm minutit pealtnäha samades koridorides, jõudsin viimaks tuttavasse söögisaali, kus Benoicent mul istet palus võtta ning teenritel mulle suure söögihunniku ette kanda. Asunud näljaselt toidu kallale, ei saanud ma tähele panemata jätta seda imelikku pilku, mille Genevieve mulle üha uuesti ja uuesti saatis. See oli segu teadmatusest, kõhklustest ning... millestki, mida ma ei olnud suuteline sõnadesse panema, rääkimata sellest, et ma sest isegi selgelt aru ei saanud. Söömise lõpetanud, tegi kuningas mulle äärmiselt meeldiva ettepaneku Markhrothi vaatama minna. Kuna ta aga ise ei saanud tulla, tahtis ta oma teenrid minuga kaasa saata, kuid vastasin selle peale nii viisakalt, kui suutsin, et saan ka iseseisvalt hakkama. 

Niisiis seadsin sammud mööda peatänavat, mida ma varem palee eest mööda minevat ei olnud näinud, alla ning leidsin end peale mõningat jalutamist ühes väikeses külasarnases majadegrupis, mille vahel askeldasid heledapäised naised ja mehed ning mängisid lõbusalt väikesed lapsed. Mind nähes aga lõpetati igasugune töö ja mäng ning jäädi huvitunult vaatama. Ausalt öeldes vastasin mina samaga.

Siingi olid kõigil poolde selga ulatuvad blondid juuksed. Alles nüüd panin tähele, et samuti olid kõigil teravatipulised kõrvad, mis muidu meenutasid igati inimkõrvu ning et kõik liikusid hea meelega päikese käes, kuid keegi ei olnud päevitunud – absoluutselt kõigi jume, keda ma nägin, oli minu jaoks liialt kahvatu. 

Niisamuti nagu elanikud ise, olid ka tänavad, alleed ning külad meeliülendavalt ilusad. Igal pool õõtsusid tuule käes heleroheliste lehtedega puud, ilutsesid hästihoitud lillepeenrad ning haljendasid sügavrohelised aasad.

Kui hakkas juba natuke hämarduma olin sunnitud ekskursiooni lõppenuks lugema ning seadsin sammud sinnapoole, kust paistsid palee vahitornid. Teadmata täpselt, kus ma olen ning rühkides ikka kindlal sammul palee poole, kuulsin veidrat häält kaugusest liginevat. Kuna see tundus kostvat kõrgelt, suunasin pilgu taeva poole ning jäin ootama. Ühel hetkel läbistas sinist taevalaotust must siluett, tehes ise samal ajal meeletult tugevat kriiskavat häälitsust. Selsamal hetkel elavnes külaelu mu ümber ning kõik naised jooksid koos oma lastega kodudesse varju, mehed aga tundusid palee poole kiirustavat. Otsustasin nendega ühineda ning leidsin end varsti uhke kindluse eest. Astusin kindlal sammul läbi esimestest avatud palkustest, siis teistest ning... siis leidsin ma enda eest tühja saali. Hakkasin kuninga nime hõikuma ning jooksin meeltesegaduses ruumis ringi. Siis aga kiirustasin esimesest ettejuhtuvast uksest sisse ning nägin kahte meest, kelle käest küsisin, ega nad ei juhtu teadma, kus kuningas antud hetkel viibib. Selle peale käskis üks meestest mul talle järgneda ning järgmisel hetkel leidsin end suurest toast, mis oli veidike hubasem, kui kõik eelnevad saalid ja koridorid. Siin oli kamin, milles prõksus elav tuli, oli palksein, oli kivipõrand. Olid isegi erinevad karusnahad ning üks suur baldahhiinvoodi.

Hakkasin kohe taas Benoicenti hüüdma, kuid kamina tagant astus nähtavale hoopis Genevieve.  

Ta kiirustas hirmunult minu juurde ning saatis mu tuldud teed tagasi. Palunud kahel teenril mind mu tuppa saata, anus ta, et ma ei teeks midagi lolli või eluohtlikku ning jooksis ise tagasi, sulgedes enda järel ukse. Sel hetkel ei mõistnud ma, mis oleks see loll või eluohtlik tegevus, millest ma ilmtingimata hoiduma pean, kuid olnud paaril korral väesalku endast mööda marssimas näinud, aimasin, et asi on tõsine – tundub, et Draakonlik Neitsi oli Markhrothi sihikule võtnud. 

